**ПРОГРАМ ФИНАНСИЈСКЕ ПОДРШКЕ МЛАДИМА КОЈИ СУ ПОЧЕТНИЦИ У ПОСЛОВАЊУ**

**УПУТСТВО ЗА КОРИСНИКЕ О СПРОВОЂЕЊУ ПРОГРАМА**

**КОРИСНИЦИ СРЕДСТАВА**

- предузетници, микро и мала привредна друштва, који су регистровани у Агенцији за привредне регистре најраније од 1. јануара 2019. године, па надаље, чији је оснивач и законски заступник лице старости од 20 до 35 година, односно лице рођено у периоду од 01.01.1989. године до 31.12.2005. године.

- у привредном друштву који има више власника, већински удео мора бити у власништву једног или више физичких лица старости од 20 до 35 година (минимум 51%). У привредном друштву које има више законских заступника, макар један мора бити физичко лице старости од 20 до 35 година (у даљем тексту: млади почетници).

Оснивач привредног субјекта може бити искључиво физичко лице. Право на кредитна средтва имају и привредни субјекти чији оснивачи су физичка лица која су страни држављани са пребивалиштем у Републици Србији, уз испуњење свих осталих услова Програма.

За средства по Програму, могу да конкуришу и корисници чији су оснивачи, претходно, били оснивачи највише једног привредног субјекта, који је брисан из регистра, пре почетка примене Програма или је још увек активан, али је оснивач корисника пренео своја оснивачка права на неко друго лице, које није повезано лице са њим, пре почетка примене Програма. Уколико има више оснивача привредног субјекта који конкурише, претходно наведена одредба односи се на све те осниваче.

Под повезаним лицем у наведеном смислу подразумева се: супруг, супруга, сестра, брат и друго лице које је у првом степену сродства са оснивачем корисника.

**НАМЕНА УЛАГАЊА:**

Улагања која се могу финансирати у оквиру овог Програма обухватају:

- куповину опреме, алата, машина, нове рачунарске опреме, софтверске лиценце, возила у сврху обаваљања пословне делатности (укључујући и мопеде на електрични погон) која служе за превоз сопствених производа, репромaтеријала и сировина и других транспортних средстава укључених у процес производње (нових или половних, не старијих од пет година). Уколико је опрема/машина/возило/алат половно, неопходно је доставити доказе о власништву односно начину стицања својине, доказе да је опрема/машина//возило/алат плаћено у целости, картицу основних средстава власника опреме/машина/возила/алата, процену вредности судског вештака (са листе судских вештака Фонда) и изјаву власника да је спреман да је отуђи. Уколико је продавац половне опреме/машина/возила/алата правно лице, овлашћено за промет/трговину дате половне опреме/машина/возила/алата, може се прихватити понуда без процене овлашћеног судског вештака. Добављач опреме/рачунарске опреме/машина/возила/алата не може бити физичко лице осим ако је предузетник, нити повезано лице са корисником средстава у смислу Закона о привредним друштвима и Закона о банкама;

-куповину пословног и/или производног простора. Продавац не може бити повезано лице са корисником средстава у смислу Закона о привредним друштвима и Закона о банкама. Извођач радова мора  бити предузетник или привредно друштво;

- адаптацију пословног и/или производног простора без обзира да ли је објекат у коме се спроводе активности текућег одржавања и/или адаптације у закупу или у власништву подносиоца захтева. Извођач радова не може бити повезано лице са корисником средстава у смислу Закона о привредним друштвима и Закона о банкама. Извођач радова мора  бити предузетник или привредно друштво;

-обртна средства, која могу да учествују највише до 30% укупних кредитних средстава

Кредитна средства се могу користити за рефундирање трошкова у оквиру активности које су биле започете или завршене 6 месеци пре подношења захтева, .

 ***Додатне информације:***

У случају набавке нових машина/опреме/ софтверске лиценце /доставних возила добављач машина/опреме /софтверске лиценце/доставних возила/ може бити само произвођач тих машина/опреме/ софтверске лиценце/доставних возила или увозник/овлашћени дистрибутер тих машина/опреме/ софтверске лиценце/ доставних возила.

У случају набавке половних машина/опреме/ доставних возила, Фонд има право да не прихвати понуде оних добављача чија делатност није у вези са опремом/машином/доставним возилом/ коју продају, а која је предмет финансирања по овом програму.

Под набавком рачунарске опреме подразумева се опрема намењена искључиво обављању производне или услужне делатности којом се бави привредни субјекат.

Под набавком софтвера (софтверске лиценце) подразумева се професионална опрема намењена искључиво обављању производне или услужне делатности којом се бави привредни субјекат..

Мобилни телефони нису предвиђени за финансирање средствима Програма.

Захтев за доделу средстава ће бити одобрен привредном субјекту само уколико је простор, у коме ће се обављати делатност, функционално опремљен и спреман за обављање делатности или уколико ће исти бити функционално опремљен и спреман за обављање делатности након извођења грађевинских радова на адаптацији финансираних средствима Програма.

Текуће (редовно) одржавање објекта јесте извођење радова који се предузимају ради спречавања оштећења која настају употребом објеката или ради отклањања тих оштећења, а састоје се од прегледа, поправки и предузимања превентивних и заштитних мера, односно свих радова којима се обезбеђује одржавање објекта на задовољавајућем нивоу употребљивости, као што су кречење, фарбање, замена облога, замена санитарија, радијатора, замена унутрашње и спољашње столарије, браварије, замена унутрашњих инсталација, увођење система грејања/хлађења, санирање подова и опреме без повећања капацитета и други слични радови, ако се са њима не мења спољни изглед зграде и ако немају утицај на заједничке делове зграде и њихово коришћење.

Адаптација објекта подразумева извођење грађевинских и других радова на постојећем објекту којима се врши промена организације простора у објекту, замена уређаја, постројења, опреме и инсталација истог капацитета, којима се не утиче на стабилност и сигурност објекта, не мењају конструктивни елементи, не мења спољни изглед и не утиче на безбедност суседних објеката, саобраћаја, заштите од пожара и животне средине.

Фонд има право да изврши теренску контролу захтева за кредитним средствима којима се финансира извођење грађевинских радова текућег одржавања и адаптације. Уједно, при извођењу ових радова треба прибавити све потребне дозволе.

Обртна средства који могу бити предмет финансирања обухватају: набавку сировина и репроматеријала.

Уколико привредни субјекат, услед наметања услова од стране добављача и/или продавца, има обавезу претходне уплате аванса и/или депозита из сопствених средстава, уплата наведеног аванса и/или депозита је могућа у максималном износу до 10% вредности улагања према достављеној понуди, профактури, предуговору или уговору, с тим да она представља сопствено учешће подносиоца захтева и не може бити предмет рефундирања.

Корисник средстава не може у року до три године од дана закључења уговора о кредиту са Фондом за развој да заложи предмет инвестиционог улагања код повериоца који није Фонд за развој. Корисник средстава може заложити предмет инвестиционог улагања код Фонда.

Уколико је објекат у коме ће се обављати делатност у закупу, неопходно је да закуп траје минимално 6 месеци након доспећа последњег ануитета, да је у уговору о закупу дата сагласност за извођење радова на у објекту и да су регулисани међусобни односи између уговорних страна.

Набавка хладњача/ расхладних панела и соларних панела је дозвољена само уколико се исти постављају на земљишту које је у власништву оснивача подносиоца захтева или у породичном власништву (родитељи, супруг/супруга, рођени брат/сестра, деца).

Набавка соларних панела је дозвољена искључиво ако се они постављају на производне/пословне просторе (не и породичне куће, станове и сл.) који су 100% у власништву оснивача подносиоца захтева.

За профактуре издате на износе у страној валути, за обрачун динарске противвредности користи се средњи курс НБС на дан издавања профактуре и исте морају бити преведене.

**Делатности које нису подржане овим Програмом**

Средства по овом Програму се не могу користити у сврху обављања следећих делатности:

- организовање игара на срећу, лутрија и сличних делатности,

- производњу и промет било ког производа или активности, које се према домаћим прописима или међународним конвенцијама и споразумима, сматрају забрањеним,

- промет нафте и нафтних деривата.

Средства по овом програму не могу се користити ни за пројекте привредних субјеката из осталих сектора, ако не доприносе остваривању циљева програма (подстицање предузетништва, запошљавања и економског оснаживања младих).

Право да се пријаве за средства по Програму имају привредни субјекти који се баве производњом грађевинских производа и галантерије, као и оним занатским делатностима које обављају завршне грађевинско - занатске радове, као што су: малтерисање, уградња столарије, постављање подних и зидних облога, бојење и застакљивање и остали завршни радови.

Привредни субјекти који су регистровани у области туризма, а који се баве изнајмљивањем смештајних јединица и, уједно, поседују и опрему за потребе туризма (бицикла, моторе, чамаце, скутере и слично) коју, такође, изнајмљују, могу конкурисати за средства по Програму.

УСЛОВИ КРЕДИТИРАЊА

1. износ кредита до 5.000.000,00 динара
2. рок отплате до 78 месеци, укључујући и грејс период
3. грејс период до 18 месеци
4. каматна стопа уз примену валутне клаузуле:
	* 1 % на годишњем нивоу, фиксна, ако је средство обезбеђења гаранција банке
	* 1,5 % на годишњем нивоу, фиксна, за сва друга средства обезбеђења;
5. отплата кредита може се вршити у месечним или тромесечним ануитетима;
6. у грејс периоду интеркаларна  камата се обрачунава и приписује главном дугу

Подносиоци захтева имају могућност да део вредности пројекта финансирају сопственим средствима. Такође, уколико је вредност одобрених средстава мања од вредности тражених средстава, подносилац захтева, уколико прихвати одлуку о додели кредитних средстава, износ до пуне вредности инвестиционог улагања мора финансирати из сопствених средстава.

**Фонд ће, приликом обраде кредитног захтева, разматрати финансијске параметре пословања подносиоца захтева у складу са процедурама Фонда за одобрење кредита**. **У складу са тим, подносилац захтева, уједно, не сме имати блокаду рачуна дужу од 30 дана у континуитету у претходних годину дана, односно укупно  90 дана са прекидима у последњих годину дана.**

**Инструменти обезбеђења уредног враћања кредита:**

1. залога или хипотека првог реда на опреми/објекту која је предмет финасирања или евентуално постојећа опрема/ објекат исте или веће вредности,
2. меница фирме,
3. лична меница.

Код дела кредитних средстава, која је могуће користити за потребе финасирања трајних обртних средстава (ТОС) – осим меница није неопходан додатни инструмент обезбеђења;

Опционо: банкарска гаранција или јемство правног/ физичког лица или неко друго средство обезбеђења које клијент понуди уз адекватну процену ризика.

Када се као инструмент обезбеђења уредног враћања кредита нуди уговорно јемство физичког лица, жирант у складу са својим месечним примањима и  другим задужењима мора имати кредитну способност  за додатна и нова задужења. Сва задужења могу бити до половине износа зараде, oдносно до  ¼ ако је њен износ једнак или мањи од минималне зараде утврђене у складу са законом.

Као инструмент обезбеђења кредита може служити једно од наведених инструмената обезбеђења, односно комбинација више наведених инструмената обезбеђења*.*

Обавезне су: бланко сопствене менице корисника кредита, са клаузулом ''без протеста'' и меничним овлашћењем се обавезно достављају уз неко од наведених средстава обезбеђења *.*

Оснивачи су дужни да доставе личне менице, а у случају где имамо више оснивача, сви оснивачи морају да дају личне менице, осим оних који имају испод 5% учешћа у власништву и оних који су страни држављани.

Јемство повезаног правног лица или предузетника са подносиоцем захтева, не може бити основно обезбеђење кредита.

На предмету хипотеке/залоге обавезна је полиса осигурања.

Фонд неће наплаћивати провизију за обраду захтева.

**УСЛОВИ КОЈЕ МОРАЈУ ДА ИСПУНЕ ПОДНОСИОЦИ ЗАХТЕВА :**

1. да су поднели попуњен захтев за кредит са свој потребном документацијом Фонду;
2. да су поднели оригинал профактуре/предмера/уговора/предуговора/понуде по којој се извршава инвестиционо улагање, не старији од 30 дана од дана подношења захтева;
3. да су уписани у регистар АПР-а од 01.01.2019. године па надаље;
4. да су оснивач и законски заступник рођени у периоду од 01.01.1989. до 31.12.2005. године;
5. да је оснивач привредног субјекта истовремено и запослен на неодређено време у том привредном субјекту, а уколико постоји више оснивача, потребно је да су сви физичка лица и да бар један од оснивача испуњава овај услов;
6. да над њима није покренут стечајни поступак или поступак ликвидације;
7. да су регулисали доспеле обавезе јавних прихода;
8. да подносилац захтева и повезана лица немају доспелих а неизмирених обавеза према Фонду и другим државним повериоцима;
9. да су у већинском приватном власништву и да нису у групи повезаних лица у смислу Закона о привредним друштвима („Службени гласник РС”, бр. 36/11, 99/11, 83/14 – др. закон и 5/15) и Закона о банкама („Службени гласник РС”, бр. 107/05, 91/10 и 14/15), у којој су неки од чланова велика правна лица у складу са Законом о рачуноводству („Службени гласник РСˮ, број 62/13), према финансијским извештајима за 2020. годину;
10. да оснивач/оснивачи и /или одговорно лице није директор/заступник, члан, оснивач или члан органа управљања другог привредног субјекта или заступник огранка другог привредног субјекта нити је у руководству удружења које има исту или сличну делатност као и подносилац захтева, које се налази се на истој адреси као подносилац захтева и које остварује приходе на тржишту;
11. да нису у тешкоћама. Привредни субјект који је основан пре мање од три године не сматра се привредним субјектом у тешкоћама, изузев ако је реч о малом или средњем привредном субјекту који испуњава услове за отварање стечајног поступка;
12. да је оснивач привредног субјекта уједно и његов законски заступник, а уколико има више оснивача привредног субјекта, један од оснивача мора да буде законски заступник тог привредног субјекта;
13. у привредном друштву који има више власника, већински удео мора бити у власништву једног или више физичких лица старости од 20 до 35 година (минимум 51%). У привредном друштву које има више законских заступника, макар један мора бити физичко лице старости од 20 до 35 година;
14. оснивач привредног субјекта, који конкурише за средства по Програму, мора доставити доказ да је запослен на неодређено време у том привредном субјекту најкасније до дана потписивања уговора.

**РЕАЛИЗАЦИЈА ПРОГРАМА**

Временски рок за реализацију овог програма је до утрошка средстава.

Прецизно и тачно попуњен захтев за кредит са свом пратећом документацијом, у складу са Програмом, предаје се преко Портала Фонда за развој РС који се налази на сајту Фонда, са напоменом да захтев мора бити и потписан квалификованим електронским сертификатом.

Фонд ће примати искључиво захтеве оних привредних субјеката који су предали сву неопходну конкурсну документацију.

Привредни субјекти могу поднети само један захтев по овом програму код Фонда. Други захтев може бити поднет у периоду трајања јавног позива, тек након пријема обавештења да је привредном субјекту првобитан захтев одбијен.

Фонд врши преглед, контролу исправности захтева и његову оцену и доноси Одлуку о одобрењу или одбијању захтева према редоследу пријема формално исправних захтева.

Ради потпунијег сагледавања квалитета предложене активности и веродостојности података, Фонд може да затражи додатну документацију, појашњења предлога и изврши накнадну верификацију поднете документације.

Након доношења Одлуке Управног одбора Фонда о кредиту, Фонд о одлуци о кредиту обавештава привредног субјеката, а у року до 60 дана од дана достављања одлуке и решења, закључује уговор о кредиту са привредним субјектом.

Уколико привредни субјект не потпише уговор о кредиту са Фондом, у датом року, Одлука о одобрење кредита ће се сматрати ништавном.

По закључењу уовора и након успостављања свих инструмента обезбеђења по уговору о кредиту, Фонд ће, преноси одобрена средства кориснику, на основу захтева корисника и валидне документације за пуштање средстава. Документација потребна за пуштање средстава у течај је наведена у посебном документу на сајту Фонда.

Корисник средстава дужан је да Фонду, од подношења захтева до минимум истека три године од закључења уговора, омогући теренску контролу и увид у документацију потребне ради потпунијег сагледавања захтева и контроле реализације инвестиционог пројекта.

**Додатне информације након одобрења захтева:**

Машине/опрема/ возило/алат које је наведено у профактури не може се мењати након закључења уговора о кредиту. У изузетним ситуацијама, на образложен захтев клијента, може се извршити измена и добављача и машине/опреме/рачунарске опреме/софтверске лиценце/доставног возила/алата. Замена добављача је могућа само услед више силе (клијент мора да достави писмено обавештење од добављача да није у могућности да испоручи машину/опрему/рачунарску опрему/софтверску лиценцу/доставно возило/алат) и то у току обраде захтева а најкасније пре пуштања средстава, само за машину/опрему/рачунарску опрему/сфтверску лиценцу/доставно возило/алат које има исту намену наведену у профактури и пословном плану. Изузетно, у току обраде захтева а најкасније пре пуштања средстава, клијенту се може одобрити промена намене машине/опреме/рачунарске опреме/софтверске лиценце/доставног возила/алата које је у функцији делатности, уз адекватно образложење, о коме одлучује Фонд.

Уколико је нова цена машине/опреме/рачунарске опреме/софтверске лиценце/доставног возила/алата из достављене профактуре већа од износа одобреног кредита, корисник је у обавези да након одобрења захтева за изменом, а пре пуштања средстава, достави доказ да је на рачун испоручиоца машине/опреме/рачунарске опреме/софтверске лиценце/доставног возила/алата уплатио износ разлике у цени. Уколико је нова цена машине/опреме/рачунарске опреме/софтверске лиценце/доставног возила/алата из достављене профактуре мања од износа одобреног кредита, корисник средстава је у обавези да разлику у цени врати или да поднесе захтев за пренос тих средстава на другу намену, о чему одлучује Фонд.

Уколико подносилац захтева изврши замену пословног простора, након подношења документације, а пре доношења одлуке, о којој Фонд није претходно обавештен и није достављен нов уговор о закупу, или ту замену изврши након теренске контроле, захтев за доделу ће бити одбијен. Такође, уколико клијент, након одобрења средстава, изврши промену пословног простора, у обавези је да о томе обавести Фонд.

Привредном субјекту, кориснику средстава се, по закључењу уговора и након успостављања свих инструмента обезбеђења по уговору о кредиту, прво уплаћују средства за набавку машине/опреме/рачунарске опреме/софтверске лиценце/алата/ доставног возила и/или текуће одржавање/адаптацију, а након тога за оперативне трошкове.

Одобрена кредитна средства за адаптацију пословног или производног простора, као и набавку машине/опреме/рачунарске опреме/софтверске лиценце/алата/ возила могу се уплатити на основу Уговора о асигнацији, директно на рачун извођача радова / испоручиоца машине/опреме/рачунарске опреме/софтверске лиценце/алата/ возила, или на рачун подносиоца захтева.

Корисник је дужан, у циљу правдања наменског коришћења одобрених средстава, да достави валидну документацију Фонду за развој (рачуне, рачуне-отпремице, изводе са стања текућег рачуна), којом доказује да је реализовао своју инвестицију, као и да омогући увид истим у машине/опрему/рачунарску опрему/софтверску лиценцу/алат/ доставно возило које је набавио средствима Програма и/или производни и/или пословни објекат у коме је извршио радове адаптације, средствима Програма.

У случају да се утврди ненаменско трошење средстава, непоштовање уговорних обавеза или евентуалне злоупотребе, Фонд за развој проглашава обавезе по исплаћеним средствима доспелим у целости и обавештава корисника да у року од осам дана од пријема обавештења има могућност да врати пласирана средства.

У случају да корисник не врати пласирана средства кредита у датом року, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења доспелим обавеза по исплаћеним средствима. Средства кредита наплаћују се из одређених средстава обезбеђења која су дата у складу са уговором о кредиту.

У случају да се утврди да Корисник средстава мањи део односно до 20% одобрених средстава није наменски оправдао, Фонд за развој му шаље обавештење да, у року од десет дана од датума обавештења, достави документацију за правдање тих средстава или иста врати. Уколико то не учини, средства се проглашавају доспелим у целости и Корисник средстава има обавезу враћања целокупног износа кредитних средстава, увећана за законску затезну камату од датума проглашења обавеза доспелим.

**Напомена:** Документација потребна за пуштање средстава у течај је наведена у посебном документу на сајту Фонда и Министарства.

**Пријем захтева ће се вршити све** до утрошка средстава.

**Пријем захтева се врши** преко Портала Фонда за развој РС који се налази на сајту Фонда, са напоменом да захтев мора бити и потписан квалификованим електронским сертификатом.